Bek-en-klouseer-uitbraak in Limpopo bevestig | Maroela Media
Bomikazi Molapo, woordvoerder van die departement, het gesê die Limpopo-veeartsenydienste (LVS) het verlede week simptome opgemerk by vee van die Matiane-gemeenskap waarna laboratoriumtoetse die uitbraak bevestig het. "Die uitbraak is bevestig as 'n SAT 3-stam van die virus."
Molapo het daarop gewys dat die Matiane-gemeenskap in die Thulamela-gebied in die Vhembe-distrik is en dat dit in Suid-Afrika se bek-en-klouseer-beskermingsone val "waar inentings gereeld gedoen word". Die LVS het verlede week sy kommer uitgespreek dat vee naby die grens aan bek-en-klouseer blootgestel kan word aangesien Zimbabwiërs glo grensheinings sny.
Volgens die LVS word die probleem vererger weens die feit dat die gebied naby die Krugerwildtuin is waar buffels wat met die virus besmet is wei. In reaksie hierop het die LVS gesê hulle monitor die gebied en dat kwarantynmaatreëls van toepassing is.
Molapo het gesê aangesien die jongste uitbraak in die beskermingsone voorkom, dit nie 'n effek op Suid-Afrika vryesone-status behoort te hê nie en ook nie 'n invloed op Suid-Afrika se uitvoeraktiwiteite nie.